b'\n_START_ARTICLE_\n\xc3\x96re\n_START_PARAGRAPH_\n\xc3\x96re je ukinjena stotinska enota \xc5\xa1vedske krone. V \xc5\xa1ved\xc5\xa1\xc4\x8dini sta v nedolo\xc4\x8dni obliki ednina in mno\xc5\xbeina enaki (\xc3\xb6re), v dolo\xc4\x8dni obliki je edninska oblika \xc3\xb6ret, mno\xc5\xbeinska pa \xc3\xb6rena. Ime izhaja iz latinske besede aureus, ki pomeni zlato in tako je bil poimenovan kovanec za 25 denariusov._NEWLINE_Po letu 1991 je v obtoku ostal izmed kovancev, maj\xc5\xa1e vrednoszi od 1 krone, le kovanec za 50 \xc3\xb6rejev. 18. decembra 2008 je \xc5\xa0vedska narodna banka (Sveriges Riksbank) izdala vladi priporo\xc4\x8dilo, da leta 2010 umakne iz obtoka kovance za 50 \xc3\xb6rejev. 25. marca 2009 so prenehali s kovanjem, 30. decembra 2010 pa je bil umaknjen iz obtoka._NEWLINE_V srednjem veku je bil \xc3\xb6re \xc5\xa1vedska denarna enota, ki je ustrezala 1/8 marke, 3 \xc3\xb6rtugom ali 24, 36 oziroma 48 penningom, odvisno od obmo\xc4\x8dja. Kot enota za \xc5\xa1tetje se je uporabljal \xc5\xbee v 11. stoletju, kovati pa so ga za\xc4\x8deli leta 1522. Tovrstni \xc3\xb6re je bil umaknjen leta 1776, leta 1855 pa so ga uvedli kot denarno enoto za 1/100 \xc5\xa1vedskega riksdalerja. Leta 1873 so riksdaler nadomestili s \xc5\xa1vedsko krono (v enaki vrednosti: 1 riksdaler je bil vreden 1 \xc5\xa1vedsko krono), \xc3\xb6re pa je ostal kot poimenovanje za manj\xc5\xa1o denarno enoto.'